P6_TA(2005)0053

Komission lainsäädäntö- ja työohjelma (2005)

Euroopan parlamentin päätöslauselma komission lainsäädäntö- ja työohjelmasta vuodeksi 2005

Euroopan parlamentti, joka

- ottaa huomioon 16. joulukuuta 2004 antamansa päätöslauselman Barroson komission politiikan strategisista suuntaviivoista [1],

- ottaa huomioon Euroopan parlamentin ja komission välisiä suhteita koskevan puitesopimuksen, jonka parlamentin puheenjohtajakokous hyväksyi 29. kesäkuuta 2000,

- ottaa huomioon komission tiedonannon sen lainsäädäntö- ja työohjelmasta vuodeksi 2005 (KOM(2005)0015) ja komission puheenjohtajan Barroson 26. tammikuuta 2005 parlamentille antamat sitoumukset komission lainsäädäntöohjelmasta,

- ottaa huomioon työjärjestyksen 33 artiklan ja 103 artiklan 4 kohdan,

A. katsoo, että vuotuinen lainsäädäntöohjelma on välttämätön väline Euroopan unionin toimielinten sujuvalle toiminnalle ja että monivuotisen strategiaohjelman avulla voidaan tarkentaa Euroopan unionin poliittisia tavoitteita,

B. katsoo, että Euroopan unionin toimielinten keskinäisen koordinoinnin parantaminen ja Eurooppaneuvoston paremmat valmiudet tarjota uskottavaa poliittista johtajuutta Euroopan unionin asioissa ovat edellytykset sille, että Euroopan unioni suoriutuu tehtävistään menestyksekkäästi,

C. ottaa huomioon, että komissio on antanut ehdottoman etusijan Euroopan hyvinvoinnin lisäämiselle kilpailukyvyn parantamisen sekä Euroopan talouden modernisoinnin ja rakenneuudistuksen avulla ja että komission mielestä suuremmat panostukset osaamiseen ja inhimilliseen pääomaan ovat kestävää kasvua, työpaikkojen syntymistä ja hyvinvointia edistäviä tekijöitä ja näin ollen keskeisiä edellytyksiä sille, että Eurooppa voi saavuttaa kunnianhimoiset ympäristöön liittyvät ja sosiaaliset tavoitteensa,

D. katsoo, että talouskasvun, työpaikkojen luomisen ja sosiaalisen oikeudenmukaisuuden tavoitteita ei saavuteta, jos unioni ei lujita integraatiota ja paranna lainsäädännön, sääntelyn ja hallinnon laatua,

E. ottaa huomioon, että komissio pitää keskeisen tärkeänä Euroopan kansalaisten turvallisuuden parantamista vahvistamalla terrorismin ja järjestäytyneen rikollisuuden torjuntatoimia ja korostamalla tarvetta löytää yhteinen toimintatapa turvapaikka- ja maahanmuuttoasioissa ja tehostaa ulkorajojen valvontaa,

F. ottaa huomioon, että komissio korostaa Euroopan kansalaisten elämänlaadun parantamista ja puhtaamman ympäristön ja terveemmän tulevaisuuden luomista Euroopalle,

G. ottaa huomioon, että laajentuneen unionin tavoitteena on ottaa näkyvämpi johtoasema maailmassa ja enemmän kansainvälistä vastuuta käyttämällä EU:n mahdollisuuksia luoda vakautta ja edistää demokratiaa ja ihmisoikeuksia erityisesti unionin naapurimaissa ja kannustaa samalla kehitystoimia etenkin Afrikassa sekä ulottaa vapaakauppa koko maailmaan,

H. ottaa huomioon, että komissio korostaa yleisesti monenvälisten ja kahdenvälisten suhteiden tehostamista ja erityisesti aidon ja uudistetun transatlanttisen kumppanuuden kehittämistä,

I. katsoo, että unioni tarvitsee rahoitusresursseja, jotka ovat oikeassa suhteessa sen sosiaalisiin, taloudellisiin ja poliittisiin tavoitteisiin,

Kilpailukykyisempi ja yhtenäisempi Eurooppa

1. pitää Lissabonin strategian täytäntöönpanoon kiinnitettyä erityishuomiota myönteisenä, koska strategia on keino parantaa unionin kilpailukykyä, ja kannattaa sekä käsiteltävänä olevissa tiedonannoissa että Lissabonin strategian väliarvioinnissa kaavailtuja toimia, joilla pyritään varmistamaan, että keskitytään rajalliseen määrään toisiaan paremmin täydentäviä tavoitteita ja noudatetaan tarkkaa aikataulua strategian tavoitteiden saavuttamiseksi seuraavien viiden vuoden kuluessa;

2. kehottaa toistamiseen komissiota vahvistamaan samanlaisen aikataulun EU:n kestävän kehityksen strategian tarkistamiselle, koska ympäristöpolitiikka on taloudellinen tilaisuus varsinkin teollista innovointia koskevien vaikutustensa osalta;

3. korostaa, että jäsenvaltioiden ja alueiden on tärkeää toteuttaa Lissabonin strategian toimet toissijaisuusperiaatetta noudattaen ja samanaikaisesti yhteisön tason toimien kanssa;

4. korostaa, että kaikkiin uusiin lainsäädäntöaloitteisiin pitää liittää tiukka rahoitukseen, sääntelyyn ja ympäristöön liittyvien vaikutusten arviointi;

Sisämarkkinat

5. katsoo edelleenkin, että EU:n kilpailukykystrategiassa olisi nostettava keskeiselle sijalle erityiset lisätoimet etenkin energia-, liikenne- ja telealan sekä rahoitus- ja muiden palvelujen sisämarkkinoiden loppuunsaattamiseksi;

6. kehottaa komissiota tarkistamaan ehdotustaan ohjelmistopatenttidirektiiviksi Euroopan parlamentin oikeudellisten asioiden valiokunnan 2. helmikuuta 2005 ja puheenjohtajakokouksen 17. helmikuuta 2005 tekemien päätösten mukaisesti ja esittämään säädösehdotukset integroidusta patenttijärjestelmästä;

7. edellyttää komission ryhtyvän lähikuukausina toimiin niitä jäsenvaltioita vastaan, jotka eivät ole panneet täytäntöön yhteisön säädöksiä etenkin energia- ja telealan markkinoiden vapauttamisesta;

Rahoituspalvelut

8. kannattaa varsinkin rahoituspalvelualalla tarvittavien direktiivien hyväksymistä ja vaatii, että komissio keskittyy varmistamaan jo tekeillä olevien toimien hyväksymisen ja välttää uusien ehdotusten tekemistä, elleivät ne ole aiheellisesti perusteltuja ja tarkkaan harkittuja;

9. kehottaa komissiota varmistamaan, että Lamfalussyn prosessi toimii tehokkaasti kaikilla tasoilla; kehottaa kiinnittämään enemmän poliittista huomiota rahoituspalvelualan nykyisen lainsäädännön täytäntöönpanoon ja soveltamiseen;

Omistajaohjaus ja sopimusoikeus

10. panee tyytyväisenä merkille sitoutumisen yritysympäristön parantamiseen yrittäjyyden ja omistajaohjauksen osalta, jotta voidaan lisätä yritysten tehokkuutta ja kilpailukykyä ja vahvistaa sekä osakkeenomistajien oikeuksia että kolmansien suojelua; pyytää esittämään aloitteita siviili- ja kauppaoikeuden lähentämiseksi;

11. korostaa, että on tärkeää lisätä sopimusoikeusalan yhdenmukaisuutta; kehottaa komissiota jatkamaan ponnistelujaan erilaisten sopimusoikeudellisten välineiden yhdenmukaistamiseksi muun muassa yhteisen viitekehyksen avulla; pyytää komissiota ottamaan parlamentin mukaan kaikkiin näihin toimiin;

Tutkimus ja kehitys

12. pitää myönteisenä, että unionin tutkimus- ja kehitystoiminnan tehostaminen on asetettu etusijalle muun muassa perustamalla Euroopan tutkimusneuvosto ja että komissio on korostanut tutkimuksen seitsemännen puiteohjelman merkitystä Lissabonin strategiaan sisältyvän tietopohjaista taloutta koskevan tavoitteen saavuttamisessa; kehottaa tässä yhteydessä komissiota esittämään ehdotuksen, jolla tuetaan konkreettisesti perustutkimusta ja uutta luovaa tutkimusta, jossa keskitytään konkreettisiin innovaatioihin, kuten vetykennoihin, aurinkoenergiaan, biotekniikkaan, avaruustekniikkaan ja ympäristöystävällisempiin autoihin, sekä kaksinkertaistamaan rahoitustuen (suhteutettuna 25 jäsenvaltion unionin bruttokansantuotteeseen verrattuna kuudennen puiteohjelman aikaiseen 15 jäsenvaltion unionin bruttokansantuotteeseen);

Kilpailupolitiikka

13. katsoo, että vahva kilpailupolitiikka ja sen sääntöjen tehokas noudattaminen ovat erittäin tärkeitä kilpailukykyä parantavia tekijöitä; kehottaa siksi komissiota varmistamaan, että jatkossakin harjoitetaan vahvaa ja jäsenvaltioista riippumatonta kilpailupolitiikkaa, jolle myönnetään riittävät resurssit; pitää myönteisinä komission toimia eri alojen kilpailukäytäntöjen edistämisessä sekä komission käynnistämää prosessia, jolla on tarkoitus lisätä EU:n kilpailusääntöjen täytäntöönpanoa yksityisellä sektorilla parantamalla mahdollisuuksia vaatia korvauksia sääntöjen rikkomisesta aiheutuvista vahingosta;

14. kannattaa komission yleistä politiikkaa, jolla on tarkoitus varmistaa rajoitetummat ja paremmin kohdistetut valtiontuet, sekä komission aikeita käynnistää laajat keskustelut tulevasta valtiontukipolitiikasta, mutta korostaa, että jäsenvaltioita on kohdeltava tasapuolisesti kyseisen politiikan soveltamisessa ja että pelkästään tilastovaikutuksista johtuvia muutoksia on käsiteltävä tasapuolisesti;

Vakaus- ja kasvusopimus

15. kehottaa komissiota huolehtimaan siitä, että terveen talouden varmistamiseksi vakaus- ja kasvusopimuksen perusrakenne säilytetään kaikkien muutosten yhteydessä ja pidetään kiinni varsinkin nykyisestä 3 prosentin vajekatosta sekä kiinnitetään enemmän huomiota jäsenvaltioiden julkisen velan määrään ja taloudellisen suorituskyvyn seurannan ja talousennusteiden parantamiseen, mutta sallitaan jonkinasteinen joustavuus alhaisen velkaantumisasteen maille vakavien taantumien aikana edellyttäen, että tämä kannustaa toimimaan moitteettomasti kasvun aikoina ja tukee yleistä rakennemuutosta;

16. pitää investointeja ratkaisevana tekijänä Euroopan nykyaikaistamisessa ja katsoo, että on sovittava yhteisistä toimista julkisten ja yksityisten investointien vauhdittamiseksi keskittyen kuitenkin Lissabonin strategian kannalta tärkeimpiin investointikohteisiin: tutkimus ja innovointi, uudet infrastruktuurit, tietopohjainen talous, koulutus, laadukkaat julkiset palvelut ja sosiaalipalvelut sekä investoinnit eurooppalaiseen teollisuuspolitiikkaan, varsinkin uusiin ja dynaamisiin aloihin, kuten nanoteknologiaan ja biotekniikkaan;

Koheesiopolitiikka

17. korostaa koheesiopolitiikan merkitystä sen omien ansioiden perusteella eikä siis pelkästään perussopimusten perusperiaatteena ja unionin solidaarisuuden osatekijänä vaan myös täydentävänä keinona Lissabonin tavoitteiden saavuttamisessa; katsoo erityisesti, että investoinnit Euroopan laajuisiin verkkoihin, tietoyhteiskuntaan, inhimillisiin voimavaroihin, teknologiaan, innovointitoimintaan ja pk-yritysten kehittämiseen parantavat kilpailukykyä ja luovat työpaikkoja ja edistävät näin koko unionin taloudellista ja sosiaalista yhteenkuuluvuutta;

18. pitää myönteisenä komission aikomusta esittää koheesiopolitiikan strategiset suuntaviivat ja kehottaa komissiota valitsemaan asialle oikeusperustan, joka mahdollistaa parlamentin täysipainoisen osallistumisen päätöksentekoon; pitää myönteisenä myös sitä, että komissio on esitellyt hyvissä ajoin koheesiopolitiikkaan liittyvät asetukset vuosiksi 2007—2013, ja korostaa, että eri koheesio-ohjelmien käynnistyminen ajoissa on nyt kiinni siitä, hyväksyykö neuvosto kyseiset asetukset ripeästi;

Euroopan laajuiset verkot

19. kannattaa komission pyrkimyksiä vakuuttaa jäsenvaltiot siitä, että ensisijaiset TEN-hankkeet on sisämarkkinoiden toteuttamiseksi, yhteenkuuluvuuden lisäämiseksi ja laajentuneen unionin yhteyksien tehostamiseksi suunniteltava ja rahoitettava siltä pohjalta, että varoja saadaan sekä unionin talousarviosta että mahdollisuuksien mukaan julkisen ja yksityisen sektorin kumppanuuksista, ja että verkkojen rakentaminen olisi toteutettava mahdollisimman nopeasti; katsoo, että on käytettävä täysipainoisesti hyväksi sekä Euroopan investointipankkia että sen strukturoitua rahoitusvälinettä;

Eurooppalaisten elämänlaadun parantaminen

Ympäristö

20. toteaa, että sekä EU:n biodiversiteettisuunnitelman että luonnonvarojen kestävää käyttöä koskevan strategian tehokas täytäntöönpano, Natura 2000 -verkko mukaan luettuna, edellyttävät asianmukaisia taloudellisia varoja;

21. kehottaa komissiota miettimään yhdessä parlamentin kanssa tasapainoista ratkaisua toteuttamiskelpoisten puitteiden määrittelemiseksi kemikaalien rekisteröintiä, arviointia ja lupamenettelyjä koskevalle Reach-järjestelmälle siten, että vaikutukset kilpailukykyyn ovat mahdollisimman vähäiset mutta varmistetaan kuitenkin ympäristönsuojelu, ja että järjestelmä perustuu priorisointiin, riskien arviointiin, yksi aine yksi rekisteröinti -periaatteeseen sekä vähittäiseen eläinkokeista luopumiseen; pitää tervetulleena sitä, että komissio on sitoutunut Reach-ehdotukseensa ja noudattamaan tavanomaista yhteispäätösmenettelyä siten, että se odottaa parlamentin ensimmäistä käsittelyä ennen ehdotuksensa muuttamista;

22. kehottaa komissiota esittämään ennen heinäkuuta 2005 jätteitä koskevan puitelakiehdotuksen, jonka tarkoituksena on lisätä jätehuollon yhdenmukaisuutta, erityisesti yhteisöjen tuomioistuimen oikeuskäytännön osalta;

23. katsoo, että eläinten terveyttä ja hyvinvointia koskevat säännöt on päivitettävä uusien tieteellisten tutkimustulosten valossa;

Kestävät ja innovatiiviset energialähteet

24. katsoo, että on välttämätöntä vähentää riippuvuutta fossiilista polttoaineista ja siirtyä uusiutuviin ja innovatiivisiin energialähteisiin, kuten vety, toteuttaa realistista ydinvoimapolitiikkaa ja vähentää energiankulutusta;

Maatalous, kalatalous, maaseudun kehittäminen ja matkailu

25. pitää komission sitoutumista meneillään olevaan yhteisen maatalouspolitiikan uudistukseen myönteisenä; kehottaa komissiota varmistamaan, että yhteisen maatalouspolitiikan uudistusten täytäntöönpano vuonna 2005 ei vääristä jäsenvaltioiden maanviljelijöiden keskinäistä kilpailua ja että estetään päättäväisesti maatalouspolitiikan uudelleenkansallistaminen;

26. katsoo edelleen, että luomumaataloutta koskeva komission toimintaohjelma, joka tarjoaa puitteet kestävälle maataloudelle ja toteuttamiskelpoisen vaihtoehdon perinteisille viljelymenetelmille, on maaseudun kehittämispolitiikan keskeinen osatekijä, ja sille olisi annettava etusija unionin maaseudun kehittämisen strategisissa suuntaviivoissa;

27. kehottaa komissiota ottamaan parlamentin kannan täysin huomioon, kun se laatii sokerialan uudistusta koskevia lainsäädäntöehdotuksia, jotta voidaan säilyttää EU:n sokerintuotanto ja lieventää samalla vaikutuksia, joita uudistus aiheuttaa kehitysmaiden kauppakumppaneille; odottaa komission antavan parlamentille välittömästi yksityiskohtaiset tiedot siitä, miten huhtikuussa 2005 odotettavissa oleva WTO:n paneelin ratkaisu vaikuttaa uudistusehdotuksiin;

28. pitää valitettavana, että vuotuisessa lainsäädäntö- ja työohjelmassa ei ole yhteistä kalatalouspolitiikkaa koskevia konkreettisia ehdotuksia, vaikka kalataloudella on erittäin suuri merkitys monien Euroopan alueiden talouselämälle; panee merkille, että ratkaisematta on vielä lukuisia seikkoja, kuten kalastussopimusten uusiminen, yhteisön kalastusalan hallinnointia koskevat tekniset toimet ja uhanalaisia lajeja koskeva uusi elvytyssuunnitelma;

29. odottaa komission jatkavan yhteisen kalastuspolitiikan uudistusprosessia niin, että varmistetaan uudistuksen menestyksekäs toteuttaminen ajoissa ja täysimääräisenä;

30. pitää valitettavana, että komissio ei ole esittänyt matkailualaa koskevia aloitteita; kehottaa komissiota harkitsemaan lisätoimia tämän tärkeän työllistävän alan edistämiseksi;

Väestökehitys

31. pitää odotettavissa olevaa vihreää kirjaa EU:n väestökehityksestä ja sitä seuraavia konkreettisia toimia myönteisinä ja katsoo, että vihreässä kirjassa olisi esitettävä johdonmukaisia ja konkreettisia suuntaviivoja väestön ikääntymiseen liittyvien moninaisten haasteiden kohtaamista varten; toivoo, että siinä esitetään keinoja, joilla vanhuksille voidaan tarjota mahdollisimman korkea elämänlaatu ja varmistetaan samalla kestävät eläke- ja terveydenhuoltojärjestelmät ja otetaan huomioon pitkäaikaishoidon kustannukset; korostaa, että on kiinnitettävä huomiota erityisesti ikääntymiseen liittyvien terveysongelmien (neurodegeneratiiviset taudit, niveltulehdukset, liikuntarajoitteet) tutkimukseen ja hoitoon;

32. kehottaa komissiota yhdessä jäsenvaltioiden kanssa lisäämään pikaisesti yli 55-vuotiaiden osuutta työelämässä positiivisten kannustimien avulla, eläkeikää nostamalla ja/tai varhaiseläkejärjestelmiä muuttamalla, jotta turvataan eläkejärjestelmien kestävyys; katsoo, että on yhteiskunnan etujen mukaista hyödyntää vanhemman sukupolven kokemuksia ja panosta yhteisen hyvän luomisessa;

33. katsoo, että samalla olisi panostettava enemmän lapsiystävällisen ympäristön luomiseen joko verokannustimien, laadukkaamman päivähoitotarjonnan tai joustavampien työaikajärjestelyjen avulla, jotta mahdollistetaan paremmin työ- ja perhe-elämän yhteensovittaminen;

Sosiaalipolitiikka

34. pitää vahvaa ja energistä sosiaalista ulottuvuutta menestyksekkään ja dynaamisen talouden tärkeänä osa-alueena ja katsoo, että järjestelyt, joissa otetaan tasapuolisesti huomioon työympäristön keskenään kilpailevat tarpeet, voivat edistää merkittävästi taloudellista menestystä;

35. edellyttää, että komission uudessa sosiaalipoliittisessa ohjelmassa 2006—2010 keskitytään lujittamaan EU:n ja jäsenvaltioiden hallitusten kykyä toteuttaa jo sovitut tavoitteet, kuten työllistymisen helpottaminen ja työolojen joustavuuden lisääminen sekä työ- ja perhe-elämän tarpeiden yhteensovittaminen;

Koulutus-, kulttuuri- ja nuorisopolitiikka

36. korostaa, että unionin on tarjottava riittävä ja asianmukainen unionin rahoitus uuden sukupolven koulutus-, kulttuuri-, nuoriso- ja tiedonvälitysohjelmille, mikäli halutaan saavuttaa niiden kunnianhimoiset tavoitteet; pitää kuitenkin valitettavana, että koulutus- ja kulttuurialalla ei ole tänä vuonna odotettavissa mittavia lisäaloitteita, vaikka kyseisillä aloilla on tärkeä rooli Euroopan yhdentymisessä ja Lissabonin strategiassa;

37. kannattaa komission aikomusta julkaista nuorisopoliittinen tiedonanto, jossa olisi esitettävä kokonaisvaltaisempi tapa lähestyä kyseistä alaa ja joka voisi johtaa alan eurooppalaisen sopimuksen syntymiseen; katsoo, että tiedonanto olisi julkaistava samanaikaisesti väestökehitystä koskevan vihreän kirjan kanssa;

38. korostaa, että on pikaisesti nopeutettava toisen asteen tutkintojen ja yliopistotutkintojen vastavuoroista tunnustamista sekä edistettävä nuorten liikkuvuutta, jotta nuoret saavat kokemuksia ulkomailta, voivat siirtyä helpommin koulutusalalta toiselle ja vaihtaa ammattialalta toiselle;

Sukupuolten tasa-arvo

39. edellyttää, että komissio esittää lupaamassaan syrjinnän torjuntapolitiikkaa koskevassa tiedonannossa tarkat suunnitelmansa sukupuolten välisten palkkaerojen poistamiseksi lähivuosina;

Euroopan kansalaisten turvallisuuden parantaminen

Vapauteen, turvallisuuteen ja oikeuteen perustuva alue

40. korostaa, että on vakiinnutettava edistys, joka on saavutettu Tampereella sovitun vapauteen, turvallisuuteen ja oikeuteen perustuvan alueen luomisessa, ja painottaa Haagin ohjelman kehittämisen merkitystä, kun prosessissa pyritään luomaan sopiva tasapaino kansalaisten turvallisuuden parantamisen ja heidän perusoikeuksiensa asianmukaisen suojelun välille; kehottaa arvioimaan huolellisesti jo hyväksytyt toimet, jotta voidaan varmistaa tämän politiikanalan johdonmukainen edistyminen;

Terrorismi ja järjestäytynyt rikollisuus

41. katsoo, että terrorismin ja järjestäytyneen rikollisuuden ja niitä ylläpitävien rakenteiden torjunta kotimaassa ja kansainvälisesti ovat ratkaisevia tekijöitä Euroopan kansalaisten turvallisuuden parantamisessa ja että komission olisi saatava pikaisesti aikaan selkeämmät yhteiset määritelmät tietyille vakaville, rajatylittäville rikoksille — etenkin terrorismille, huume- ja ihmiskaupalle, rahanpesulle ja tietoverkkorikollisuudelle — ja luotava tarvittaessa vähimmäisrangaistuksia koskevat säännöt; panee siksi tyytyväisenä merkille komission suunnitelmat uuden turvallisuustutkimusta koskevan aloitteen esittämisestä;

Raja-, turvapaikka-, maahanmuutto- ja viisumipolitiikka

42. pitää myönteisenä, että komissio painottaa yhteisen lähestymistavan luomista ulkorajojen valvontaan sekä turvapaikka- ja maahanmuuttoasioihin, ja korostaa erityisesti, että EU:n ulkorajojen turvallisuutta on parannettava ja on luotava yhdenmukaisemmat viisumisäännöt ja toimivia kumppanuuksia kolmansien maiden kanssa laittoman maahanmuuton vähentämiseksi sen alkulähteillä;

43. kehottaa komissiota vahvistamaan yhteistä viisumipolitiikkaa ja parantamaan matkustusasiakirjojen turvallisuutta sisällyttämällä matkustusasiakirjoihin biometrisiä tietoja, valvomalla viisumitietojärjestelmän täytäntöönpanoa, kunhan neuvosto on hyväksynyt sen, ja nopeuttamalla Schengenin tietojärjestelmän SIS II:n valmistelua ja kehittämistä; katsoo, että tässä yhteydessä on tarpeen antaa unionin säädöksiä tietosuojasta; katsoo, että komission olisi kiireellisesti esitettävä tietosuojaa koskeva puitepäätös, joka tarjoaa kolmannen pilarin alalla saman suojatason kuin ensimmäisen pilarin alalla;

44. pyytää lisäksi jäsenvaltioiden hallituksia varoittamaan toisia jäsenvaltioita ennalta, ennen kuin ne tekevät merkittäviä yksipuolisia aloitteita maahanmuuttoasiassa;

45. uskoo, että huumeita koskeva uusi toimintasuunnitelma tarjoaa paremmat puitteet huumeriippuvuuden ja huumekaupan torjumiseen unionissa, ja edellyttää, että suunnitelmassa keskitytään parhaisiin käytäntöihin ja sovelletaan tosiasioihin perustuvaa lähestymistapaa;

46. kehottaa komissiota ehdottamaan Europolille asianmukaista oikeusperustaa, jolla vahvistetaan sen tulevaa roolia ja varmistetaan sen toiminnan tehokkuus; korostaa, että on parannettava luottamusta jäsenvaltioiden oikeusjärjestelmiin tukeutumalla vastavuoroisen tunnustamisen periaatteeseen, vähimmäisstandardeihin ja kaikkien osapuolten oikeuksien turvaamiseen;

47. panee merkille aloitteen Euroopan rasismin ja muukalaisvihan seurantakeskuksen muuttamisesta Euroopan perusoikeusvirastoksi, mutta on huolestunut mahdollisesta päällekkäisyydestä muiden ihmisoikeusjärjestöjen kanssa;

Liikenneturvallisuus

48. pitää myönteisinä komission liikennealan tavoitteita, joissa korostetaan yleisesti meri-, lento- ja tieliikenteen turvallisuuden parantamista ja erityisesti Euroopan laajuisten liikenneverkkojen turvallisuutta; katsoo, että asiaa voidaan parantaa varsinkin meriturvallisuutta koskevalla kolmannella paketilla;

49. kehottaa komissiota tarkistamaan väliarvioinnissa huolellisesti, saavutetaanko valkoisen kirjan tavoitteet vai tarvitaanko mukautuksia;

Terveydenhuolto ja katastrofien ehkäisy

50. kehottaa komissiota varmistamaan, että tautien ehkäisyn ja valvonnan eurooppalainen keskus voi aloittaa toimintansa täysipainoisesti ja tehokkaasti ilman lisäviiveitä, varsinkin kun uhkina ovat tarttuvat taudit, mahdollinen influenssaepidemia ja monille lääkkeille vastustuskykyisten tautien, erityisesti aidsin ja tuberkuloosin, nopea lisääntyminen;

51. korostaa, että kansalaisille on tarjottava riittävä suoja vähentämällä luonnonkatastrofien ja ympäristötai terveyskriisien vaaraa luomalla järjestelmiä, jotka mahdollistavat varhaisvaroitukset, nopean toiminnan ja pitkän aikavälin ehkäisyn;

52. korostaa, että komission on varmistettava, että sen ravitsemusta ja terveyttä koskevasta eurooppalaisesta ohjelmasta laatiman tiedonannon johdosta ryhdytään asianmukaisiin toimiin, ja ehdotettava konkreettisia toimia lihavuuden torjumiseksi, ruokavalion parantamiseksi, liikunnan lisäämiseksi sekä huumeiden ja alkoholin väärinkäytön estämiseksi, sillä kaikki aiheuttavat diabetesta ja sydänsairauksia;

53. kehottaa komissiota painottamaan tutkimuksen seitsemännessä puiteohjelmassa uusien ja vaihtoehtoisten hiv- ja aids-lääkkeiden tehostettua tutkimusta;

54. kehottaa komissiota esittämään jäsenvaltioiden päätettäväksi aikataulua, jonka mukaan kehitetään potilaiden liikkuvuutta koskevaa johdonmukaista politiikkaa, jonka tarkoituksena on luoda selkeät säännöt niiden sairauskulujen korvaamisesta, jotka ovat aiheutuneet hoidosta muussa jäsenvaltiossa kuin siinä, jossa potilas on vakuutettu;

Kuluttajansuoja

55. korostaa selkeiden, yksinkertaisten ja turvallisten sääntöjen merkitystä niin sisämarkkinoiden kuluttajille kuin tuottajillekin ja ehdottaa siksi, että selvennetään edelleen varsinkin rajatylittäviä sopimuksia koskevia sääntöjä; katsoo tässä yhteydessä, että kuluttajansuojalainsäädäntö olisi periaatteessa mukautettava vastaamaan uutta lähestymistapaa, joka perustuu vähimmäisstandardeihin ja vastavuoroiseen tunnustamiseen;

56. katsoo, että ei ole asianmukaista yhdistää kuluttajapolitiikkaa ja terveyspolitiikkaa yhdeksi strategiaksi, kun nykyinen kuluttajansuojastrategia ja kansanterveyden toimintaohjelma umpeutuvat (vuosina 2007 ja 2008); on vahvasti sitä mieltä, että näiden kahden politiikan tulee kyllä noudatella samoja poliittisia suuntaviivoja mutta ne molemmat tarvitsevat oman strategiansa ja oman talousarvionsa;

Vahva Eurooppa turvallisessa maailmassa

Laajentuminen

57. edellyttää, että unionin yhteistä ulko-, turvallisuus- ja puolustuspolitiikkaa kehitetään vakaasti ja määrätietoisesti siten, että ilmennetään eurooppalaisia arvoja maailmanpoliittisissa asioissa ja puolustetaan Euroopan unionin yhteisiä etuja kansainvälisissä asioissa; pitää erittäin tärkeänä, että yhteisen ulkomaanedustuksen perustamisesta päästään pikaisesti sopimukseen siten, että säilytetään komission ja parlamentin erioikeudet, otetaan mukaan jäsenvaltioiden ulkomaanedustus ja tarjotaan unionin ulkoministerille moitteettoman toiminnan edellyttämät resurssit, tiedot ja välineet;

58. pyytää komissiota antamaan parlamentille yksityiskohtaiset tiedot siitä, miten lähikuukausina edistytään Kroatian ja Turkin jäsenyysneuvottelujen valmistelussa;

59. uskoo, että kun siirrytään Kroatian kanssa aktiiviseen neuvotteluvaiheeseen (komission piakkoin ilmoittaman mandaatin perusteella), vakautus- ja assosiaatioprosessia on jatkettava ja laajennettava, koska se on Länsi-Balkanin suhteiden kulmakivi;

Naapuruuspolitiikka

60. korostaa pitävänsä kattavaa naapuruuspolitiikkaa erittäin tärkeänä asiana, koska sen tarkoitus on luoda demokratiaa, vakautta ja hyvinvointia unionin eteläisissä ja itäisissä naapurimaissa; kehottaa komissiota tarkastelemaan suunnitelmiaan uudestaan läheisessä yhteistyössä parlamentin kanssa, jotta eri maantieteellisten alueiden ja maiden eriävät tarpeet voidaan ottaa paremmin huomioon;

61. pitää tässä yhteydessä erityisen tärkeänä, että kehitetään naapuruuspolitiikkaan uusi vahva itäinen ulottuvuus ja annetaan jatkossakin positiivisia signaaleja Ukrainalle ja muille vahvaa, toimivaa demokratiaa kehittäville valtioille ja lujitetaan ja syvennetään nykyistä Euro—Välimeri-vuoropuhelua ja siihen liittyviä toimintalinjoja ja vauhditetaan varsinkin Barcelonan prosessia, joka täyttää tänä vuonna kymmenen vuotta, minkä vuoksi sitä on syytä analysoida sekä mahdollisesti tarkistaa joiltakin osin, jotta parannetaan järjestelmän tehokkuutta;

62. kehottaa komissiota ehdottamaan ja neuvostoa harkitsemaan EU:n Ukrainan-suhteiden tiivistämistä uusilla assosiaatiomuodoilla, jotka antaisivat maalle selkeän merkin lähentymisestä Eurooppaan ja täyttäisivät näin rauhanomaisen oranssin vallankumouksen aikana syntyneet odotukset ja toiveet;

63. toistaa, että Euroopan unionin on tarpeen kehittää pikaisesti yhteistä naapuruuspolitiikkaansa, jotta naapureita voidaan auttaa saavuttamaan liberaali demokratia ja oikeusvaltiojärjestelmä, kunnioittamaan ihmisoikeuksia sekä saavuttamaan korkeampi sosiaalisen, taloudellisen ja ympäristöllisen kehityksen taso;

64. katsoo, että on tehtävä kaikki voitava Kyproksen jälleenyhdistämiseksi; kehottaa komissiota lujittamaan yhteisöjen välisiä hankkeita, jotta voidaan luoda perusta neuvottelujen käynnistämiselle uudelleen;

Kahdenväliset suhteet

65. pitää erittäin tärkeänä, että EU kehittää edelleen kahdenvälisiä suhteita tarvittaessa kolmansien maiden kanssa tehtyjen sopimusten perusteella; pitää tärkeänä varmistaa, että lujitetaan suhteita itäisen Euroopan maihin ja Välimeren maihin erityisesti EU:n ja Välimeren maiden parlamentaarisen yleiskokouksen puitteissa käytävän tehostetun vuoropuhelun avulla;

66. toistaa kehotuksensa lujittaa EU:n ja Yhdysvaltain suhteita saattamalla nykyinen uusi transatlanttinen toimintaohjelma ajan tasalle ja korvaamalla se aidolla transatlanttisella kumppanuudella sekä sitoutumalla jäljellä olevien kaupan ja investointien esteiden poistamiseen vuoteen 2015 mennessä; muistuttaa, että vilpitön ja sujuva vuoropuhelu on luonnollinen perusta transatlanttisten suhteiden rakentamiselle ja että lainsäätäjien transatlanttinen vuoropuhelu on tähän sopiva väline; toteaa, että EU:n ja Yhdysvaltain välillä tarvitaan edelleen transatlanttista lentoliikennesopimusta, joka toimisi esimerkkinä aidon ulkoisen liikennepolitiikan kehittämisestä;

67. panee merkille komission aikomuksen arvioida uudelleen Latinalaisen Amerikan strategiaa ja luoda uusi lähestymistapa kahdenvälisiin suhteisiin ja korostaa tässä yhteydessä, että on syytä ottaa uudelleen esille mannertenväliset kumppanuuspuitteet Euroopan ja Latinalaisen Amerikan välisten suhteiden hoitamiseksi;

68. katsoo, että niin kauan kuin Kiinan ihmisoikeustilanteessa ei ole tapahtunut huomattavaa parantumista, EU:n ei pitäisi suunnitella vuonna 1989 asetetun Kiinan asevientikiellon kumoamista; pyytää komissiota vastustamaan asiaa virallisesti, kun sitä käsitellään neuvostossa;

Alueelliset kysymykset

69. kehottaa komissiota ja jäsenvaltioita hyödyntämään Lähi-idän rauhanmahdollisuutta, jonka tarjoaa Sharm el Sheikissä annettu tulitaukojulistus, ja antamaan kvartetin puitteissa selkeän ja harkitun panoksen prosessiin, jolla pyritään saavuttamaan kestävä rauha Israelin ja elinkelpoisen, demokraattisen palestiinalaisvaltion välille niin, että ne voivat harjoittaa rauhanomaista ja turvallista rinnakkaiseloa Lähi-idän rauhansuunnitelmassa vahvistetuin ehdoin;

70. pitää myönteisenä EU:n positiivista roolia Irakin jälleenrakentamisessa ja toimissa, joilla on tarkoitus estää Irania saamasta ydinasetta;

Kehitysyhteistyöpolitiikka

71. ilmaisee vakavan huolensa siitä, että vaikka on kulunut viisi vuotta YK:n vuosituhannen kehitystavoitteiden esittämisestä, Saharan eteläpuolinen alue ei ole saavuttanut eikä edes lähestynyt yhtäkään kahdeksasta kehitystavoitteesta, jotka sen on tarkoitus saavuttaa vuoteen 2015 mennessä; korostaa, että vuosituhannen kehitystavoitteet jäävät saavuttamatta monissa vähiten kehittyneissä maissa, etenkin Saharan eteläpuolisessa Afrikassa, ellei kansainvälinen yhteisö lisää merkittävästi kehitysapunsa laatua ja määrää;

72. kannattaa komission Afrikalle suomaa erityishuomiota ja komission aikomusta kehittää Afrikka-strategia, joka ilmentää maanosan ja varsinkin Saharan eteläpuolisten alueiden erityistarpeita, jotta alue pystyisi edistymään kehitystavoitteiden täyttämisessä;

73. kehottaa EU:n toimielimiä toimimaan esimerkkinä ja panemaan pikaisesti täytäntöön YK:n vuosituhannen vaihteen hankkeita koskevan raportin "Investing in Development: A Practical Plan to Achieve the Millennium Development Goals";

74. panee tyytyväisenä merkille sitoutumisen yleisesti monenvälisyyteen ja erityisesti Yhdistyneiden Kansakuntien toimintaan, mutta varoittaa päästämästä tilannetta sellaiseksi, että kansainvälisen yhteistyön hidas tahti määrää ilmaston lämpenemistä, köyhyyttä ja sairauksia ehkäisevien omien aloitteiden vauhdin;

Kansainvälinen toiminta ympäristöä ja kestävää kehitystä koskevissa asioissa

75. kehottaa komissiota toteuttamaan konkreettisia toimia ja luomaan ympäristöä ja kestävää kehitystä koskevan eurooppalaisen diplomatian; kehottaa komissiota lisäksi esittämään tätä alaa koskevan erityisstrategian;

76. kannattaa komission tavoitetta säilyttää johtava rooli vahvan koalition luomisessa Kioton jälkeisiä, vuoden 2012 jälkeen ulottuvia uusia kansainvälisiä ilmastositoumuksia varten, varsinkin kun ilmastonmuutoskysymysten käsittely tarjoaa myös mahdollisuuksia ja kannustimia innovointitoiminnalle, mikä on sopusoinnussa Lissabonin strategiassa asetettujen tavoitteiden kanssa; korostaa, että talouselämän päätöksentekijöille on annettava mahdollisuus sisällyttää tiettyjä kohtuullisia viitteitä vuoden 2012 jälkeisestä todennäköisestä tilanteesta tuleviin taloussuunnitelmiinsa ja että Yhdysvaltoja on kannustettava esittämään omia ehdotuksiaan;

Kauppapolitiikka

77. pitää kansainvälistä kauppapolitiikkaa keskeisenä tekijänä, jolla edistetään kilpailukykyä ja kasvua niin unionissa kuin kehitysmaissakin; korostaa, että kauppapolitiikassa tärkeää on monenvälinen lähestymistapa ja että Dohan kehityskierros olisi saatava menestyksellisesti päätökseen joulukuussa 2005; pitää kahdenvälisiä kauppasopimuksia käyttökelpoisena välineenä eri kumppaneiden välisten kauppasuhteiden lujittamisessa, kunhan sopimukset eivät vääristä WTO-järjestelmää;

78. kehottaa komissiota selventämään WTO:ssa käytäviä maatalousneuvotteluja koskevia neuvotteluohjeita, jotta luodaan mahdollisimman hyvät edellytykset päästä sopimukseen joulukuussa 2005; muistuttaa tässä yhteydessä, että maantieteelliset merkinnät ja alkuperänimitykset on ehdottomasti mukautettava vastaamaan sekä markkinoiden että kuluttajien tiedonsaantitarpeita; korostaa, että kehitysmaiden tuotteita koskevat tuonnin esteet ja Euroopan unionin maataloustuotteiden kaikki vientituet on tärkeää poistaa asteittain;

Eurooppa toimivammaksi ja lähemmäksi kansalaisia

Laadukkaampi lainsäädäntö ja sääntely

79. kehottaa panemaan tulevan vuoden aikana kokonaisuudessaan täytäntöön parempaa lainsäädäntöä koskevan toimielinten välisen sopimuksen [2]; pitää myönteisenä komission periaatteellista lupausta soveltaa toimielinten väliseen sopimukseen sisältyvää vaikutustenarviointimenettelyä kaikkiin keskeisiin lainsäädäntötoimiin; uskoo, että hyvissä ajoin tehty kolmen toimielimen välinen sopimus vaikutustenarvioinnissa käytettävistä yhteisistä menettelytavoista olisi merkittävä edistysaskel;

80. kannattaa pyrkimyksiä varmistaa unionin direktiivien nopea ja tehokas saattaminen osaksi kansallista lainsäädäntöä, niiden täytäntöönpano ja valvonta; kehottaa komissiota esittämään pidemmälle tähtäävän aloitteen sen varmistamiseksi, että jäsenvaltiot hoitavat velvollisuutensa kaikkien säädöksissä annettujen aikarajojen puitteissa;

81. katsoo, että lainsäädännön yksinkertaistaminen ja sen laadun parantaminen ovat edelleenkin äärimmäisen tärkeitä asioita; ilmaisee huolensa siitä, että luettelo aloista, joiden lainsäädäntöä on tarkoitus yksinkertaistaa, on kovin vaatimaton, ja kehottaa siksi komissiota täsmentämään ja nopeuttamaan jo parempaa lainsäädäntöä koskevassa vuoden 2003 toimintasuunnitelmassa kaavailtuja ohjelmia, joilla yksinkertaistetaan, laaditaan uudelleen ja konsolidoidaan nykyistä lainsäädäntöä, jotta unionin lainsäädännöstä saadaan johdonmukaisempi ja voidaan vähentää tiettyjen alojen lainsäädäntötekstien määrää;

82. katsoo, että on erittäin tärkeää parantaa unionin toimintakykyä ja tuoda se lähemmäs kansalaisia tekemällä unionista avoimempi, vastaanottavaisempi ja demokraattisempi; korostaakin, että tarvitaan asianmukaisesti koordinoitua Eurooppa-neuvoston, parlamentin ja komission kampanjaa, jolla varmistetaan perustuslain ratifiointi ja sen voimaantulo 1. marraskuuta 2006;

Vetoomukset

83. pitää vetoomusmenettelyä erittäin tärkeänä, koska siitä saadaan tietoa yhteisön lainsäädännön puutteellisesta täytäntöönpanosta ja/tai noudattamisesta; on erittäin pettynyt siihen, että komissio ei kykene käsittelemään vetoomuksia nopeasti ja tehokkaasti, mikä on selvä merkki siitä, että komissiolla on organisatorisia ongelmia eikä se koordinoi asioita jäsenvaltioiden kanssa;

Vastuu varojen käytöstä ja hallinnonuudistus

84. pitää myönteisenä, että komissio on korostanut tiedonannoissa vastineen saamista rahalle ja vastuullisuutta sekä viitannut tarpeeseen luoda tehokas etenemissuunnitelma, jolla on tarkoitus varmistaa myönteinen tarkastuslausuma vuotuisten talousarvioiden toteutuksesta;

85. pyytää komissiota uudemman kerran esittämään ehdotuksen EU:n varainhoitoasetuksen ja sen soveltamissääntöjen tarkistamisesta, jotta päästään eroon kaikista täytäntöönpanon esteistä, jotka haittaavat päätöksentekoa ja talousarvion moitteetonta toteutusta;

86. kehottaa luomaan pikaisesti luotettavan ja kattavan järjestelmän yhteisön talousarvion sisäisen valvonnan hoitamiseksi ratkaisemalla muun muassa jaetusta hallinnoinnista johtuvat vastuuongelmat (yhtenäisen tarkastusmallin (single audit model) kehittäminen mukaan luettuna) ja ottamalla tiukempi ote hajautetuista maksatusvirastoista;

87. katsoo, että tietyt pilottihankkeet ja valmistelutoimet kuuluvat parlamentin valtaoikeuksiin ja kehottaa komissiota panemaan rajoituksitta täytäntöön parlamentin päätökset, jotka hyväksyttiin vuoden 2005 talousarviomenettelyssä, ja huolehtimaan asianmukaisista jatkotoimista;

88. kehottaa komissiota hyödyntämään vuosittaisten erityistapahtumien budjettikohtaa ja antamaan rahallista tukea EU:n demokratiakampanjalle, XV:lle Välimeren kisoille ja Solidaarisuusliikkeen 25-vuotisjuhlille sekä antamaan 1,5 miljoonaa euroa XX:lle Maailman nuorisopäiville 2005; kehottaa viimeksi mainitun tapahtuman järjestäjiä ottamaan hankkeita ja tapahtumia suunnitellessaan huomioon Aasian hyökyaaltokatastrofin;

89. kehottaa komissiota jo vuonna 2003 sovitun mukaisesti esittämään virallisen ehdotuksen niin sanottujen Info-point/Carrefour-tiedotuskeskusten oikeusperustasta sekä oikeusperustasta komission ja jäsenvaltioiden uuden sukupolven sopimuksille ja vuoden 2006 jälkeisille tukiohjelmille;

90. kehottaa komissiota ilmoittamaan parlamentille mahdollisimman pian, missä vaiheessa on sen oma sisäinen uudistusprosessi, joka käynnistettiin edellisen komission toimesta, ja miten se aikoo jatkaa uudistusta ja viedä sen päätökseen;

Petostentorjunta

91. korostaa, että on tärkeää sisällyttää petostentorjuntakeinoja kaikkiin tärkeisiin lainsäädäntöteksteihin; edellyttää tässä yhteydessä OLAF-asetuksen tarkistamista siten, että OLAFin riippumaton asema vahvistuu; kehottaa komissiota soveltamaan proaktiivista lähestymistapaa, jolla rohkaistaan ilmiantajia tulemaan esiin;

92. vaatii säilyttämään uuden tilinpitojärjestelmän täydellisen ja menestyksekkään täytäntöönpanon kuluvana vuonna ensisijaisten asioiden listalla;

***

93. kehottaa puhemiestä välittämään tämän päätöslauselman komissiolle, neuvostolle sekä jäsenvaltioiden hallituksille ja parlamenteille.

[1] Hyväksytyt tekstit, P6_TA(2004)0109.

[2] EUVL C 321, 31.12.2003, s. 1.

--------------------------------------------------